






REGULAMENTUL DE 



ORGANIZARE ŞI FUNCŢIONARE AL 



CLUBULUI SPORTIV ORĂȘENESC BUHUȘI

(CSO BUHUȘI)















[bookmark: _GoBack]



ARTICOLUL 1
DENUMIREA, FORMA JURIDICĂ, SEDIUL, DURATA

1.1 Clubul Sportiv Orășenesc Buhuși, denumit în continuare CSO BUHUȘI, este instituție publică de interes local al orașului Buhuși, cu personalitate juridică, înființat prin HCL57/2010, în temeiul legii educației fizice și sportului nr 69/2000, cu modificările și completările ulterioare, finanțată din venituri propria și subvenții acordate de la bugetul Orașului Buhuși
1.2 CSO BUHUȘI, în calitate de club polisportiv, se organizează şi funcţionează după prezentul regulament de organizare şi funcţionare, aprobat de Consiliul Local al oraşului Buhuși şi se bucură de drepturile conferite de lege.
1.3 
(1) Sediul clubului: str.Republicii, nr.5 (camera 9, sediul administrativ al Primăriei Buhuşi), orașul Buhuși;
(2) însemnele şi culorile: sigla CSO BUHUȘI conform Anexei, iar culorile sunt albastru și alb;
1.4 Schimbarea denumirii CSO BUHUȘI, poate fi făcută de Consiliul Local al oraşului Buhuşi, numai la propunerea Consiliului de Administrație al CSO BUHUȘI.
1.5 Durata de funcţionare a CSO BUHUȘI este nedeterminată.

ARTICOLUL 2
SCOPUL ŞI OBIECTUL DE ACTIVITATE

2.1 CSO BUHUȘI s-a înfiinţat în scopul organizării şi administrării activităţilor sportive din oraşul Buhuși, prin dezvoltarea activității de performanță, selecţia continua și participarea sportivilor proprii la competiţiile interne şi internaţionale, precum și organizarea de competiții și evenimente sportive.
2.2 Obiectul de activitate al CSO BUHUȘI cuprinde următoarele:
- dezvoltarea continuă a activității sportive;
- dezvoltarea sportului de performanță;
- preocuparea pentru întreținerea, folosirea și dezvoltarea bazei materiale a activității sportive;
- promovarea spiritului de fair-play, combaterea şi prevenirea violenţei şi dopajului în sport;
- cultivarea respectului pentru valorile perene ale sportului românesc;

ARTICOLUL 3
STRUCTURA ORGANIZATORICĂ ŞI FUNCŢIONAREA
CLUBULUI SPORTIV ORĂȘENESC BUHUȘI

3.1 În cadrul CSO BUHUȘI funcționează, la momentul aprobării prezentului regulament, următoarele secții: handbal, fotbal.
3.2 CSO BUHUȘI se afiliază la federaţiile sportive naţionale corespunză-toare secţiilor pe ramură de sport, şi după caz, la asociaţiile judeţene.
3.3 
(1) Desfiinţarea sau înfiinţarea unei secţii sportive noi se poate face numai printr-o hotărâre a Consiliului Local Buhuși, la propunerea organelor de conducere ale CSO BUHUȘI.
(2) În cazul înfiinţării/desfiinţării unei secţii pe ramură de sport, CSO BUHUȘI se obligă să întreprindă demersurile necesare pentru înscrierea/radierea din evidenţele federaţiilor sportive naţionale, conform procedurii stabilite prin statutul federaţiei şi după caz, de la asociaţia judeţeană la care s-a afiliat. 

ARTICOLUL 4
CONDUCEREA CLUBULUI

4.1 Având în vedere regimul juridic al Clubului Sportiv de persoană juridică de drept public şi instituţie publică în subordinea Oraşului Buhuși, Consiliul Local este membru fondator unic, având atribuţii depline de supraveghere şi control asupra activităţii Clubului Sportiv. 
4.2 Organele de conducere și administrare ale clubului sportiv sunt:
· Consiliul de Administratie, organ de conducere deliberativ și consultativ, în următoarea componență:
· Păduraru Adrian – Președinte C.A., consilier primar;
· Teslariu Elena – Vicepreședinte, reprezentant părinți;
· Dantz Crisostom – membru, profesor Educație Fizică și Sport;
· Spătaru Ion – membru, consilier local;
· Rotaru Răzvan – membru, reprezenant părinți.
· Președinte / Director, organ de conducere executiv.
4.3 Consiliul de Administraţie, ca organ de conducere, are următoarele atribuţii: 
a) avizează şi propune Consiliului Local Buhuşi, spre aprobare, bugetul anual de venituri şi cheltuieli ale clubului;
b) propune organigrama, numarul de personal şi salarizarea personalului din cadrul clubului sportiv, în condiţiile legii şi le supune aprobării Consiliului Local Buhuși;
c) aprobă transferul sportivilor din şi în cadrul clubului sportiv, precum şi indemnizaţiile de transfer cât şi grevarea clubului de sarcini;
d) aprobă planurile de pregătire prezentate de antrenorii clubului;
e) aprobă managementul financiar al clubului;
f) efectuează procedura legală de înscrieri în Registrul sportiv şi obtinerea sau modificarea Certificatului de Identitate Sportivă;
g) îndeplinesc alte atribuţii prevăzute în prezentul regulament ori stabilite de Consiliul Local al Oraşului Buhuşi.
4.4 Activitatea CSO BUHUȘI este condusă de Președintele Consiliului de Administrație, funcție neremunerată, acesta fiind numit prin hotărâre a Consiliului Local Buhuşi, până la ocuparea postului de Președinte Club/Director prin concurs, în condițiile legii.

4.5
(1) Președintele / Directorul are următoarele atribuţii:
a) asigură aplicarea şi respectarea dispoziţiilor legale în vigoare;
b) organizează şi conduce activitatea clubului şi răspunde de îndeplinirea obiectivelor stabilite;
c) asigură respectarea Regulamentului intern al clubului de către personalul salariat al acestuia.
d) reprezintă, personal sau prin delegat, clubul în relaţiile cu organismele sportive interne sau internaţionale, cu celelalte instituţii publice sau private, organe jurisdicţionale, organizaţii sau agenţi economici, precum şi cu persoanele fizice şi juridice române sau străine.  
e) elaborează programele de dezvoltarea ale clubului;
f) negociază şi semnează contracte şi acte juridice de angajare a clubului, cu avizul Consiliului de administraţie;
g) coordonează şi elaborează activitatea desfăşurată în cadrul secţiei/secţiilor pe ramură de sport din cadrul clubului, precum şi a antrenorilor, în vederea realizării scopului şi obiectului de activitate ale clubului;
h) în calitate de ordonator terţiar de credite, îndeplineşte toate atribuţiile ce îi revin, conform dispoziţiilor legale în vigoare şi răspunde potrivit legii de:
- utilizarea creditelor bugetare;
- realizarea veniturilor;
 	- folosirea cu eficienţă şi eficacitate a sumelor primite de la bugetul local;
- integritatea bunurilor transmise în folosinţa clubului;
- organizare şi ţinerea la zi a contabilităţii clubului;
- prezentarea la termen a dărilor de seamă contabile asupra execuţiei bugetare.
i) stabileşte şi deleagă atribuţii pe trepte ierarhice şi funcţii, având în vedere prezentul regulament de organizare şi funcţionare, precum şi structura organizatorică a clubului;
j) răspunde, potrivit reglementărilor legale în vigoare, de încadrarea personalului din subordine, pe baza criteriilor şi condiţiilor stabilite de Consiliul de administraţiei;
k) organizează controlul îndeplinirii sarcinilor de către personalul din subordine şi urmăreşte aplicarea măsurilor dispuse;
l) aplică, în condiţiile legii, sancţiuni disciplinare personalului, în cazul săvârşirii de abateri disciplinare şi dispune repararea prejudiciilor produse;
m) analizează, periodic, împreună cu antrenorii, stadiul îndeplinirii obiectivelor stabilite şi rezultatele obţinute de sportivii legitimaţi la club;
n) urmăreşte pregătirea şi participarea sportivilor la competiţiile prevăzute în calendarul competiţional intern şi internaţional al clubului, precum şi organizarea competiţiilor proprii şi acţiunilor de selecţie;
o) participă la principalele competiţii interne şi internaţionale ale clubului;
p) asigură constituirea şi actualizarea permanentă a fondului documentar şi a băncii de date ale clubului, respectiv:
- actele normative în vigoare privind activitatea sportivă;
- regulamentul de organizare şi funcţionare propriu;
- regulamentul intern;
- hotărârile Consiliului Local Buhuşi repartizate clubului, care reglementează activitatea clubului sportiv;
- statutele şi regulamentele federaţiilor sportive naţionale la care clubul este afiliat;
- programele de dezvoltare ale clubului;
- evidenţa sportivilor legitimaţi sau nelegitimaţi, cuprinşi în pregătire;
- rezultatele obţinute de sportivi în competiţiile interne şi internaţionale.
q) dispune măsuri pentru promovarea spiritului de fair-play şi pentru combaterea şi prevenirea violenţei şi dopajului în sport;
r) orice alte atribuţii, cu excepţia celor date potrivit reglementărilor legale, în competenţa altor organe;
s) prezintă periodic – trimestrial, Consiliului Local Buhuşi şi lunar Consiliului de Administraţie, informări cu privire la activitatea clubului;

4.6 CSO BUHUȘI va funcţiona conform structurii de personal din organigrama aprobată de Consiliul Local al oraşului Buhuşi.

ARTICOLUL 5
PATRIMONIUL ŞI VENITURILE CLUBULUI

[bookmark: _Hlk13551787]5.1 Patrimoniul CSO BUHUȘI este format din drepturile și obligațiile patrimoniale dobândite în condițiile legii.
5.2 Patrimoniul inițial al CSO BUHUȘI este format din bunurile mobile și imobile necesare desfășurării în bune condiții a activității.
5.3 CSO BUHUȘI administrează, cu diligența unui bun proprietar, bunurile aflat în patrimoniul său, în condițiile legii.
5.4 Patrimoniul CSO BUHUȘI se stabilește anual, pe baza bilanțului contabil încheiat la data de 31 decembrie;
5.5 CSO BUHUȘI administrează baza materială pentru activitatea sportivă aflată în patrimoniul Consiliului Local Buhuși, a Primăriei Buhuși, a altor unități aflate în subordinea UAT Buhuși sau a altor persoane fizice sau juridice, date în administrare sau folosință gratuită. Bazele și instalațiile sportive primite spre administrare și folosință sunt considerate patrimoniu sportiv și nu își vor schimba destinația sportivă fără aprobarea Ministerului Tineretului și Sportului.
5.6 Administrarea bazei materiale pentru activitatea sportivă care aparține CSO BUHUȘI se va face cu respectarea prevederilor Legii educației fizice și sportului nr. 69/2000, cu modificările și completările ulterioare.
5.7 Veniturile şi cheltuielile de orice natură ale clubului sunt cuprinse în bugetul anual propriu.
5.8 
(1) Administrarea bugetului anual de venituri şi cheltuieli se face în condiţiile prevăzute de normele privind finanţele publice, atât pentru alocaţiile de la bugetul local al oraşului Buhuşi cât şi pentru celelalte venituri.
(2) Bugetul anual al CSO BUHUȘI cuprinde, la partea de venituri:
· venituri de la bugetul local şi /sau de stat;
· venituri proprii;
· alte venituri, în condiţiile legii.
(3) Bugetul anual al CSO BUHUȘI se aprobă de către Consiliul Local Buhuşi;
(4) Soldurile anuale rezultate din execuţia bugetului clubului se raportează în anul următor şi fac obiectul noului buget al clubului.

5.9
(1) Veniturile obţinute din activităţi se gestionează şi se utilizează la nivelul clubului în vederea realizării scopului şi obiectului de activitate, fără vărsăminte la bugetul local şi/sau de stat şi fără afectarea alocaţiilor de la acelaşi buget. 
(2) Sursele de finanţare ale CSO BUHUȘI provin din:
- alocaţii de la bugetul local al oraşului Buhuşi;
- venituri din activităţi economice realizate în legătură directă cu scopul şi obiectul de activitate al clubului;
- sume obţinute din transferul sportivilor;
- cotizaţii şi contribuţii băneşti şi în natură ale simpatizanţilor;
- donaţii şi sume sau bunuri primite prin sponsorizări;
- venituri obţinute din reclamă şi publicitate;
- venituri pentru care se datorează impozite pe spectacole;
- venituri obţinute din exploatarea bunurilor aflate în patrimoniul acestuia;
- indemnizaţii obţinute din participarea la competiţii, spectacole şi demonstraţiile sportive;
- prin asocierea secțiilor cu alte asociații sau personae juridice, numai cu aprobarea Consiliului Local, cu respectarea obiectului de activitate; 
- sume rămase din exerciţiul financiar precedent;
- alte venituri, în condiţiile legii.

5.10 CSO BUHUȘI poate întreprinde activităţi economice, în condiţiile legii, în vederea realizării scopului şi obiectului de activitate.

ARTICOLUL 6
SANCŢIUNI
6.1 
(1) Sancțiunile ce vor fi acordate antrenorilor și sportivilor clubului sunt următoarele:
· Avertisment;
· Reducerea retribuţiei sau indemnizatiei pe o durata de 1- 3 luni, cu 5%;
· Suspendarea activităţii sportive intre 1 – 24 luni;
· Reducerea sau anularea premiilor sau a recompenselor;
· Excluderea din cadrul clubului.
(2) În cazul angajaților clubului le sunt aplicabile dispozitiile cu privire la legislația muncii.
6.2 Aplicarea sancţiunilor se face cu respectarea Regulamentului de Ordine Interioară, care va fi aprobat de către Consiliul de Administraţie la începerea fiecărui an competitiţional.


ARTICOLUL 7
DISPOZIŢII FINALE-DREPTURI EXCLUSIVE-LEGEA APLICABILĂ

7.1 CSO BUHUȘI este supus înregistrării în Registrul Sportiv.
7.2 CSO BUHUȘI are ştampilă, emblemă, insignă şi steag propriu.
7.3 
(1) CSO BUHUȘI deţine exclusivitatea:
- dreptului asupra imaginii de grup sau individuale, statică şi/sau în mişcare a sportivilor săi;
- dreptul de folosinţă asupra siglei sau emblemei proprii;
- drepturile de reclamă, publicitate şi de televiziune la competiţiile pe care le organizează sau la care participă, după caz.
(2) Drepturile menţionate mai sus pot fi cesionate de club, altor persoane juridice sau fizice, în condiţiile legii.
7.4 Prevederile prezentului regulament se pot completa cu alte dispoziţii legale în domeniu, prin hotărâre a Consiliului Local Buhuşi.
7.5 Pe durata desfăşurării activităţii în cadrul clubului, relaţiile de muncă între salariaţi sunt de subordonare faţă de conducerea clubului şi de colaborare între cei aflaţi pe niveluri ierarhice egale.
7.6 Antrenorii şi instructorii sportivi sunt pe acelaşi nivel ierarhic, indiferent de forma de angajare, între ei existând doar relaţii de colaborare.
7.7 Dizolvarea si lichidarea Clubului Sportiv Orășenesc se va face în condițiile legii şi cu aprobarea Consiliului Local al oraşului Buhuşi.
7.8 Litigiile apărute între club şi alte persoane vor fi soluţionate pe cale amiabilă si, în caz contrar, vor fi deferite instanţelor judecatoreşti sau organismelor competente.
7.9 Orice situaţie apărută pe parcursul funcţionarii clubului sportiv, necuprinsă în prezentul regulament sau în normele legale în vigoare, va fi rezolvată prin hotărâre a Consiliului Local Buhuși.
7.10 Prezentul Regulament se completează cu dispoziţiile Legii nr.69/2000 a educaţiei fizice şi sportului cu modificările şi completările ulterioare şi a Legii nr.215/2001privind administraţia publică locală, republicată şi a regulamentelor federaţiilor naţionale la care CSO BUHUȘI va fi afiliat.




ANEXA 1 la

 Regulamentul de organizare și funcționare al 
Clubului Sportiv Orășenesc Buhuși



SIGLA CLUBULUI SPORTIV ORĂȘENESC BUHUȘI

Unul dintre cele mai importante elemente vizuale de identitate ale oricărei organizații este sigla.

Sigla este cea care produce în mintea publicului asocierea dintre materialele de comunicare ale unei organizații și organizația propriu-zisă. 

Sigla Clubului Sportiv Orășenesc Buhuși este reprezentată printr-un scut de culoare albastră, cu o serie de elemente în interior. În partea de sus, pe conturul scutului, este trecută denumirea clubului. În interior, în partea de sus, sunt inițialele CSO, iar în mijlocul siglei este prezentată o siluetă în mișcare, ce simbolizează sportivii clubului. Sub această reprezentare grafică, este trecut numele orașului Buhuși. Ultimul element, în partea de jos a siglei, o minge, reprezentând cele mai importante ramuri sportive: fotbal și handbal.

